ভারবি
ভারবি হলেন খ্রিস্টীয় ষষ্ঠ শতাব্দীর একজন বিখ্যাত সংস্কৃত কবি। তিনি কিরাতার্জ্জুনীয় নামক মহাকাব্য রচনার জন্য বিখ্যাত। আঠারোটি সর্গে বিভক্ত এই কাব্য মহাভারতের একটি পর্বাধ্যায় অবলম্বনে রচিত। সম্ভবত ভারবি দক্ষিণ ভারতের কবি ছিলেন। মনে করা হয়, তার রচনাকাল পশ্চিম গঙ্গ রাজবংশের রাজা দুর্বিনীত ও পল্লব রাজবংশের রাজা সিংহবিষ্ণুর শাসনকালের সমসাময়িক ছিল। তার রচনার বৈশিষ্ট্য ছিল জটিল আঙ্গিক ও লঘু অভিপ্রকাশ। সম্ভবত অষ্টম শতকের কবি মাঘ তার রচনা দ্বারা অনুপ্রাণিত হয়েছিলেন।